**ការសម្ភាសន៏របស់បងប្រុសរុំ ហាន់**

ក.អ្នកធ្វើការសម្ភាសន៏ឈ្មោះ​ រ៉េន សារិន ខ. អ្នកត្រូវគេសម្ភាសន៏ឈ្មោះ រុំ ហាន់

ក៖​ ចឹងបងជាដំបូងខ្ញុំសូមថ្លែងអំណរគុណដល់បងដែលបានឲ្យខ្ញុំសម្ភាសន៏ពីប្រវិត្តរបស់បង ហើយការសម្ភាសន៏ណឹងត្រូវបានរៀបចំដោយសកលវិទ្យាល័យដែលមានឈ្មោះថា BYU ហើយសកលវិទ្យាល័យណឹងនៅអាមេរិក ចាសគោលបំណងដែលសកលវិទ្យាល័យចង់សម្ភាសន៏ប្រវិត្តប្រជាជនខ្មែរ គឺចង់រក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយគាត់អាចស្គាល់ពីប្រវិត្តរបស់ដូនតាហើយរៀនអំពីប្រវិត្តរបស់ដូនតាគាត់ចឹងអីណាបង ចាសហើយចឹងពេលដែលខ្ញុំសម្ភាសន៏បងណឹងខ្ញុំនឹងដាក់ការសម្ភាសន៏របស់បងនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាបង, ចឹងតើបងយល់ព្រមឲ្យខ្ញុំដាក់សំភាសន៏របស់បងចូលទៅក្នុងវេបសាយរបស់សាលាទេបង?

ខ៖ បាទ យល់ព្រម។

ក៖ ចាស ចឹងបងសម្រាប់ថ្ងៃខែខ្ញុំសំភាសន៏បង នៅថ្ងៃទី ០២ ខែឧសភា​ ឆ្នាំ ២០១៧ ហើយការសំភាន៏ត្រូវបានធ្វើឡើងនៅភូមិករកោះកំបុត ឃុំរង្សី ស្រុកសង្កែ ខេត្តបាត់ដំបងណាបង។ ចឹងចង់សួរថាបងមានឈ្មោះអីដែរ?

ខ៖​ ខ្ញុំឈ្មោះ រុំ ហាន់។

ក៖ ចាសចុះបងមានឈ្មោះហៅក្រៅទេ?

ខ៖​ អត់មានតែឈ្មោះហៅពិតណឹងប៉ាដោយ។

ក៖ បងមានអាយុប៉ុន្មានហើយឆ្នាំនេះ?

ខ៖​ ឆ្នាំនេះមានអាយុ ៣៥ឆ្នាំ។

ក៖ បងចាំថាបងកើតនៅថ្ងៃណា ខែណា ឆ្នាំណាទេបង?

ខ៖​ ខ្ញុំកើតនៅថ្ងៃទី ២ ខែកញ្ញា ឆ្នាំ ១៩៨២។

ក៖ ចុះបងមានចាំថាឆ្នាំខ្មែរឆ្នាំអីទេបង?

ខ៖​ ឆ្នាំខ្មែរត្រូវនឹងឆ្នាំចរ។

ក៖ បងប្រុសមានស្រុកកំណើតនៅណាដែរបង?

ខ៖​ នៅភូមិកោះកំបុត ឃុំរង្សី ស្រុកសង្កែ​ ខេត្តបាត់ដំបង នៅទៅនេះឯង។

ក៖ តើបងមាន​បងប្អូនចំនួនប៉ុន្មាននាក់ដែរបង?

ខ៖​ ខ្ញុំមានបងប្អូនទាំងអស់ចំនួន ៨នាក់ តែស្លាប់ ១នាក់ នៅសល់តែ ៧នាក់ទេ។

ក៖ បងជាកូនទីប៉ុន្មានដែរ?

ខ៖​ ខ្ញុំជាកូនទី ២។

ក៖ ចុះបងអាចប្រាប់ឈ្មោះទាំងអស់របស់បងប្អូនបងបានទេ?

ខ៖​ បងរបស់ខ្ញុំទី១ ឈ្មោះរុំ សុភាព ទី២ ខ្ញុំបាទផ្ទាល់ ទី៣ស្លាប់បាត់ទៅហើយមានឈ្មោះថារុំ ពិសី ទី៤ឈ្មោះរុំ ម៉ាឡៃ ទី៥ឈ្មោះរុំ ផាស៊ី ទី៦ឈ្មោះរុំ ចិន ទី៧ឈ្មោះរុំ ព្រែក ហើយទី៨ឈ្មោះរុំ សីហា ពៅគេ ទាំងអស់មាន៨នាក់តែស្លាប់អស់១នាក់។

ក៖ ចុះមានចងចាំសាច់រឿងដែលបានមានជាមួយបងប្អូនរបស់បងទេ? ទាំងសប្បាយ និង ទាំងកំសត់ក៏បានដែរ?

ខ៖​ តាំងពីដើមមកកំសត់មានបងប្អូនច្រើនដល់ពេលរៀងធំដឹងក្តីតិចម្តាយឈឺ មិនសូវមានជីវភាពធូរធារទេ​លំបាករហូត ចឹងមានតែតស៊ូធ្វើស្រែចំការចិញ្ចឹមបងប្អូនណឹងឯង។

ក៖ បងធ្លាប់ធ្វើអីខ្លះនៅដែលបងនៅតូចៗជាមួយបងប្អូនរបស់បងណា?

ខ៖​ មិនមានអីទេ​មានតែមើលគោ មើលក្របីចឹង ឪពុកម្តាយជាអ្នកចិញ្ចឹមហើយគាត់ឲ្យយើងមើលចឹងទៅ។

ក៖ បងធ្លាប់បានលេងល្បែងកំសាន្ត ឬ ក៏មានការប្រលែងគ្នាលេងអីទេបងជាមួយបងប្អូនរបស់បង?

ខ៖​ ពេលទៅមើលគោចឹងយើងលេងបិទពួន លេងហឹង តាមវាលស្រែចឹងទៅ។

ក៖ ចុះពេលមកដល់ផ្ទះវិញមានលេងអីទៀតទេបង?

ខ៖​ លេងជុំគ្នាដដែលចឹងទៅ ពេលយប់ក៏លេងដែរ។

ក៖ ចុះឥឡូវបងប្អូនរបស់បងនៅណាខ្លះ? ហើយគាត់ធ្វើអីខ្លះដែរបង?

ខ៖​ បងប្អូនរបស់ខ្ញុំភាគច្រើនទៅថៃទាំងអស់ នៅតែខ្ញុំម្នាក់ទេ។

ក៖ ចុះបងម្តាយរបស់បងគាត់ឈ្មោះអីដែរបង?

ខ៖​ ម្តាយរបស់ខ្ញុំឈ្មោះ រុំ ហៀង។

ក៖ ចុះឪពុកបងវិញ?

ខ៖​ គាត់ឈ្មោះ ចាន់ រុំ។

ក៖ ឥឡូវនេះគាត់ទាំងពីរមានអា​យុប៉ុន្មានហើយបង?

ខ៖​ ឪពុកមានអាយុ ៦៣ឆ្នាំ ហើយម៉ែមានអាយុ ៥៨ឆ្នាំ។

ក៖ ចុះបងមានដឹងថាឪពុកម្តាយរបស់បងគាត់កើតឆ្នាំអីទេ?

ខ៖​ អត់ចាំដែរ នៅឆ្នាំ១៩៥៥។

ក៖ ចុះឆ្នាំខ្មែរចំឆ្នាំអីអ៊ំ?

ខ៖​ ឆ្នាំវក។

ក៖ បងដឹងថាគាត់កើតនៅកន្លែងណាទេ?

ខ៖​ អត់ស្គាល់ប្រវត្តិគាត់ផង ភូមិដំបូងខ្ពស់ ឃុំអូរដំបងពីរ។

ក៖ ចុះអ៊ំស្រីវិញ?

ខ៖​ គាត់នៅភូមិគោកបូល ឃុំធិបតី ស្រុកគោសក្រឡ ខេត្តបាត់ដំបង។

ក៖ ចុះបងដឹងឪពុកម្តាយរបស់បងគាត់ធ្វើការងារអីដែរដើម្បីចិញ្ចឹមជិវិត?

ខ៖​ ឪពុកម្តាយរបស់ខ្ញុំធ្វើស្រែជាអ្នកស្រែចំតែម្តងបាទ គាត់ធ្វើស្រែចំការតាំងពីដើមមក។

ក៖ ឪពុកម្តាយរបស់បងជាមនុស្សមានលក្ខណៈបែបណាដែរបង?

ខ៖​ ឪពុកខ្ញុំជាមនុស្សស្លូតបូតនរណក៏ស្រលាញ់គាត់ដែរក្នុងភូមិនេះ។

ក៖ ចុះបងស្គាល់អីគេខ្លះអំពីគាត់?

ខ៖​ ដឹងតែប្រវត្តិគាត់តិចតួចទេពេលធំដឹងក្តីណឹង គាត់នៅធ្វើស្រែធ្វើចំការណឹងទេប្រវត្តិពីដើមមិនដឹងម៉េចដែរ។

ក៖ បងមានចងចាំរឿងអីពីឪពុកម្តាយរបស់បងទេ?

ខ៖​ តាំងពីខ្ញុំដឹងក្តីមកខ្ញុំឃើញតែពួកគាត់ធ្វើស្រែចំការចិញ្ចឹមកូនទាំងអស់យើងលំបាកដែរ ជិវភាពខ្វះខាតច្រើននៅក្នុស្រុកព្រៃពីដើមមិនដូចឥឡូវនេះទេវាលំបាកក្នុងការបង្ករបង្កើនផល។

ក៖ ចឹងឪពុកម្តាយរបស់បងធ្លាប់ប្រាប់ពីសាច់រឿងរបស់គាត់កាលនៅតូចៗ? ពីការលំបាក​និង ការតស៊ូរបស់គាត់ទេបង?

ខ៖​ គាត់ធ្លាប់ប្រាប់ដែរពីប្រវត្តិគាត់កាលនៅពីក្មេងកាលនៅសម័យអាពតនឹង កាលនៅជំនាន់គាត់លំបាកណាស់ហូបតែបបរចឹងគេប្រើមួយថ្ងៃដល់ល្ងាចឲ្យតែបបរហូបមួយវែកចឹងណា ខ្ញុំបានលឺតែគាត់ប្រាប់ដែរបើយើងកើតមិនទាន់។

ក៖ ចុះបងមានចាំឈ្មោះជីដូនជីតារបស់បងខាងម្តាយទេ?

ខ៖​ ចាំតើ តារឹម យាយទឹម។

ក៖ ចុះខាងឪពុកវិញបង?

ខ៖​ ខាងឪពុកឈ្មោះ តាយុំ យាយលែម។

ក៖ បងដឹងថាគាត់កើតនៅឆ្នាំណាទេ?

ខ៖​ អត់ដឹងទេ។

ក៖ ចុះបងដឹងថាគាត់កើតនៅទីណាទេ?

ខ៖​ អត់ដឹងដែរបើឪពុកគាត់មិនដែលបានប្រាប់រឿងណឹងផង។

ក៖ ចុះឪពុកម្តាយរបស់បងធ្លាប់ប្រាប់រឿងពីជីដូនជីតារបស់បងមកកាន់បងទេ?

ខ៖​ គាត់ប្រាប់តិចតួចដែរតែមិនសូវចាំព្រោះយូរយារដែរហើយកាលពីនៅតូចៗ។

ក៖ គាត់ធ្លាប់ប្រាប់រឿងអីគេខ្លះបង?

ខ៖​ ធ្លាប់ប្រាប់ពីប្រវត្តិគាត់តស៊ូតាំងពីតូចមក ប្រាប់កូនចៅថាកាលពីជំនាន់មុនវាពិបាកណាស់គេចពីគ្រាប់ផ្លោងគេចពីសង្គ្រាមអីចឹងទៅខ្វះបាយខ្វះទឹកចឹងវាមិនដូចក្មេងពេលឥឡូវនេះហូបគ្រប់គ្រាន់ហើយនៅតែវេទនាទៀត។

ក៖ បងចឹងក្រុមគ្រួសាររបស់បងនៅខេត្តនេះអស់រយៈពេលប៉ុន្មានឆ្នាំហើយ?

ខ៖​ ក្រុមគ្រួសារខ្ញុំរស់នៅទីនេះតាំងពីខ្ញុំចាប់កំណើតមកជាង ៣០ឆ្នាំហើយ។

ក៖ ចុះមានបងប្អូនសាច់ញាតិដែលរស់នៅក្រៅប្រទេសទេបង ក្រៅពិស្រុកខ្មែរយើង?

ខ៖​ មានតែបងប្អូនទៅថៃ ក្រៅពីថៃអត់មានទេ។

ក៖ ចុះភិរយារបស់បងគាត់ឈ្មោះអីដែរបង?

ខ៖​ ឈ្មោះចាន់ រ៉ុងសុជាតិ។

ក៖ តើបងរៀបអាពាហ៍ពិពាហ៍មួយបងស្រីតាំងពីពេលណាដែរបង?

ខ៖​ តាំងពីឆ្នាំ ២០០០។

ក៖ ចាំថ្ងៃទីទេបង?

ខ៖​ អត់បានចាំថ្ងៃទីទេ សំបុត្រអាពាហ៍ពិពាហ៍មិនដឹងជាទៅណាហើយទេចឹងភ្លេចបាត់។

ក៖ តើអាពាហ៍ពិពាហ៍ណឹងរៀបចំឡើងដោយឪពុកម្តាយរបស់បង​ ឬក៏រៀបចំឡើងដោយចិត្តឯងដែរបង។

ខ៖​ កាលនោះខ្ញុំស្រលាញ់ដោយចិត្តឯងដែរ។

ក៖ តែពួកគាត់ជាអ្នករៀបចំឲ្យ?

ខ៖​ ពួកគាត់ជាអ្នកចាត់ចែងរៀបចំឲ្យ។

ក៖ ចុះបងមានឲ្យថ្លៃជំនួនទៅបងស្រីទេ?

ខ៖​ កាលនោះពិបាកដែររឿងថ្លៃជំនូនអត់មានផងបាទ។

ក៖ ចុះបងអាចប្រាប់បានទេពីពេលវេលាដែលបងប្រុសបានជួបបងស្រីដំបូងនៅឯណា? ហេតុអីបានជាស្រលាញ់គ្នាចឹងណាបង?

ខ៖​ ពីមុនដំបូងប្រពន្ធរបស់ខ្ញុំរស់នៅខេត្តបន្ទាយមានជ័យពេលគេមកនៅស្រុកនេះជាមួយពូនៅស្រុកកោះកំបុតនេ ដល់ពេលដែលខ្ញុំបានទៅលេងផ្ទះពូទៅបានឃើញទៅក៏មានចិត្តស្រលាញ់ ២ ៣ឆ្នាំដែរ ទម្រាំបានគ្នា។

ក៖ ចុះបងចេះអាន និង ចេះសរសេរអក្សរខ្មែរបានល្អប៉ុណ្ណាដែរបង?

ខ៖​ រឿងចំណេះវិជ្ជាវាក្សត់តិចហើយអត់ចេះទេ។

ក៖ ចុះបងបានទៅរៀនទេ?

ខ៖​ រៀនបានត្រឹមថ្នាក់ទី ៣អីណឹងដោយសារតែជីវភាពខ្លះខាតច្រើនពេក បងប្អូនមានច្រើនហើយអត់ថវិការទៅរៀនអត់មាននរណាចិញ្ចឹមមើលបងមើលប្អូនអីចឹងយើងមិនបានរៀនសូត្រច្រើន ណាមួយម្តាយឈឺរហូតដល់គាត់ស្លាប់ហើយពេលដែលគាត់ស្លាប់ណឹងប្អូននៅតូចៗ។

ក៖ ចុះកាលបងរៀន រៀននៅសាលាណាវិញបង?

ខ៖​ នៅសាលារង្សី។

ក៖ ចុះបងចេះនិយាយភាសាអីក្រៅពីភាសាខ្មែរទេបង?

ខ៖​ អត់ទេ?

ក៖ ចុះអត់មានចេះភាសាថៃអីទេបង?

ខ៖​ អត់ទេអត់ដែលទៅសោះ។

ក៖ ចុះវៀតណាមអត់ចេះដែរ?

ខ៖​ អត់ទេ ចេះតែមួយភាសាទេហើយអក្សរអត់ចេះទៀត។

ក៖ បងមានមិត្តស្និតស្នាលដែលធំធាត់មកជាមួយគ្នាទេបង?

ខ៖​ មិត្តស្និតស្នាលមានតែពេលនៅរៀនទេដល់ពេលឈប់រៀនចឹងគ្រាន់តែរាប់អានគ្នាតិចតួចមិនដែលបានរៀបគ្នាជាពួកម៉ាក់អីអត់មានទេ។

ក៖ ចុះមិត្តភិក្តស្និតស្នាលរបស់បងមានឈ្មោះអីខ្លះបង?

ខ៖​ មានច្រើនណាស់តែចាំមិនអស់ទេអ្នកនៅរង្សីនោះ សុទ្ធតែមិត្តរាប់អានធម្មតាទេមិនមែនសំណប់អីទេព្រោះដោយសារតែជីវភាពកំស់តជាងគេចឹងមិនសូវហ៊ានរាប់អានគេទេ។

ក៖ ចុះបងធ្លាប់ធ្វើការនៅវាលស្រែអីទេបង?

ខ៖​ ធ្លាប់ភ្ជួររាស់​ ដកស្ទូងណឹងធ្លាប់យើងអ្នកស្រែហើយចេះតែប៉ុណ្ណឹង។

ក៖ ចុះបងធ្លាប់ប្រកបអាជីវកម្មជាលក្ខណៈគ្រួសារអីទេបង?​ ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីទេបង?

ខ៖​ ចិញ្ចឹមសត្វមានតែចិញ្ចឹមតិចតួចនៅផ្ទះណឹងដូចជាគោ មាន់ ទុកគ្រាន់ដោះទាល់ម្តងម្កាលអត់មានមុខរបរអីធំដុំទេ។

ក៖ តើបងធ្លាប់ប្រកបមុខរបរអីខ្លះដើម្បីរកប្រាក់ចំណូលចិញ្ចឹមជីវិតដែរបង។

ខ៖​ ប្រាក់ចំណូលមិនសូវបានធ្វើអីធំដុំទេគ្រាន់តែធ្វើស្រែតិចតួចចឹងទៅ ស៊ីឈ្នួលកាន់គោយន្តឲ្យគេចឹងទៅបានមួយចាយៗមិនបានរកអីធំដុំទេ។

ក៖ ចុះបងធ្លាប់ធ្វើអីផ្សេងទៀតទេបង?

ខ៖​ ដូចអត់មានអីផ្សេងទៀតផង ក្រៅពីធ្វើស្រែមានតែរកត្រីរកសាច់អីតិចតួចដើម្បីចិញ្ចឹមជីវិតចឹង។

ក៖ ចឹងតាំងពីក្មេងរបស់មកដល់ពេលនេះតើជីវិតរបស់បងមានការផ្លាស់ប្តូរអ្វីខ្លះដែរបង?

ខ៖​ មានការផ្លាស់ប្តូរជាងមុនតិច ព្រោះកាលពីមុនធ្វើស្រែបានរហូតដល់ពេលមានប្រពន្ធធ្វើស្រែបានរយៈពេល ៤ឆ្នាំ ខ្ញុំក៏ផ្លាស់មុខរបរទៅធ្វើចំការម្តងព្រោះអីស្រែយើងវាតិចទៅធ្វើចំការបានប្រហែលជា ៧ ៨ឆ្នាំហើយ​រហូតដល់សព្វថ្ងៃនេះសេដ្ឋកិច្ចដូចជាយ៉ាប់តិចបានផលហើយតែវាថោក ហើយដល់ពេលដែលយើងទៅទិញរបស់យកមកប្រើប្រាស់វាថ្ងៃដូចជាថ្នាំអីផ្សេងៗប្រើប្រាស់ក្នុងការដាំដុះវាថ្លៃ ដល់ពេលប្រមូលផលទូទាត់ទៅវាអត់មានសល់ប៉ុន្មាន យ៉ាប់ណាស់។

ក៖ ចុះបងចូលចិត្តពិសាម្ហូបអីដែរបង?

ខ៖​ ម្ហូបខ្មែរចូលចិត្តទាំងអស់ជាពិសេសចូលចិត្តសម្លរ តែក្រៀមៗបានតែម្តងៗទេ។

ក៖ ចុះតាំងពីក្មេងមកៗបងចូលចិត្តលេងល្បែងប្រជាប្រិយខ្មែរអីខ្លះដែរបង?

ខ៖​ ចូលចិត្តលេងតែបាល់ ដល់ពេលឥឡូវអត់សូវបានលេងទេពីក្មេងចូលចិត្តលេងបាល់ទះ។

ក៖ ចុះបងមានចងចាំចម្រៀងណាដែលបងចេះតាំងពីក្មេងមករហូតដល់ឥឡូវទេបង?

ខ៖​ មិនយាយពីចម្រៀងចប់ម៉ងអត់ដែរច្រៀង។

ក៖ បងឯងចូលចិត្តស្តាប់ចំរៀងអត់?

ខ៖​ ស្តាប់តែខ្ញុំមិនមែនជាអ្នកយកចិត្តទុកដាក់ស្តាប់ចំរៀងប៉ុន្មានទេ ដូចជាមិនសូវចាប់អារម្មណ៏រឿងចម្រៀងមិនសូវមានចំណូលខាងណឹង។

ក៖ ចុះក្នុងក្រុមគ្រួសាររបស់មាននរណាដែលចេះលេងឧបរកណ៏តន្ត្រីអីទេបង?

ខ៖​ មានប្អូនពៅមួយគាត់ធ្លាប់រៀនខាងយេស៊ូវ គាត់ចេះលេងព្យាណូរៀនបានប៉ុន្មានខែដែរចេះច្រៀងខាងគេបង្រៀន។

ក៖ តើផ្ទះរបស់បងមានលក្ខណម៉េចដែរតាំងពីបងនៅក្មេងរបស់រហូតដល់ពេលនេះណាបង?

ខ៖​ ផ្ទះធម្មតាទេ។

តើផ្ទះរបស់អ៊ំមានលក្ខណម៉េចដែរតាំងពីអ៊ំនៅក្មេងរបស់រហូតដល់ពេលនេះណាអ៊ំ?

ក៖ តើផ្ទះណឹងពូជួលគេធ្វើ ឬ ក៏សាងសង់ខ្លួនឯង?

ខ៖ ធ្វើខ្លួនឯង។

ក៖ បងចេះធ្វើផ្ទះពីនរណាគេ?

ខ៖ ពេលធំទៅយើងមើលគេមើលឯងចេះពីឪពុកម្តាយយើងទៅ មិនមែនធ្វើផ្ទះធំដុំអីទេគ្រាន់ខ្ទមៗ និង រោងចឹងៗចេះធ្វើមិនសូវពិបាក តែបើផ្ទះធំៗយើងមិនចេះធ្វើទេព្រោះយើងមិនដែលរៀនពីគ្រូ។

ក៖ បងប្រើប្រាស់ឧបរណ៏អីដែរដើម្បីសាងសង់ផ្ទះរបស់បងដែលនៅសព្វថ្ងៃនេះដែរ?

ខ៖ មានតែរណា ពូថៅ ជាដើមដើម្បីធ្វើផ្ទះចឹងៗ​ ដល់ពេលឈើទិញគេហើយជួលគេអារហើយកែច្នៃខ្លួនយើងទៀត។

ក៖ ចុះបងមានជំនាញអីទេដែលបងចេះពីអ៊ំប្រុអ៊ំស្រីទេបង?

ខ៖ មានតែការធ្វើស្រែណឹងឯង តែឡូវប្រែកម្មវិធីទៅធ្វើចំការម្តង។

ក៖ ចុះមានជំនាញធ្វើទ្រូ ធ្វើលបអីទេបង? ធ្វើនង្គល័?

ខ៖ អត់ផងនង្គល័ឪជាអ្នកធ្វើ ខ្ញុំជាអ្នកភ្ជូរ។

ក៖ ចឹងបងអាចនិយាយប្រាប់បានទេពីពេលដែលបងពិបាកបំផុតក្នុងជីវិតរបស់បង?​ ថាតើមានរឿងអីកើតឡើងខ្លះដែរបង?

ខ៖ ពេលលំបាកបំផុតគឺពេលម្តាយឈឺ ចឹងទៅធ្វើស្រែចំការរាល់តែឆ្នាំដល់ពេលគាត់ឈឺចឹងទៅយើងបានត្រឹមតែប្រមូលផលមកយកទៅសងថ្លៃពេទ្យអីចឹងណារហូតដល់គាត់ស្លាប់ជំពាក់បំណុលគេ ខំប្រឹងធ្វើស្រែចំការដើម្បីបានប្រាក់សងគេ ដល់ពេលអត់មានអ្នកឈឺចឹងរៀងបានធូរខ្លះយើងជីវភាពខ្លះខាតច្រើន។

ក៖ តើបងបានធ្វើអ្វីខ្លះដើម្បីឆ្លងកាត់នូវការលំបាកទាំងអស់នោះដែរ?

ខ៖ ការលំបាកណឹងខ្ញុំជួបច្រើនហើយតែខ្ញុំចេះតែត៊សូខំធ្វើស្រែធ្វើចំការរហូតទៅមកដល់សព្វថ្ងៃនេះជីវភាពដូចមិនធូរធារប៉ុន្មានទេ តែក៏អាចចិញ្ចឹមគ្រួសារយើងរស់ប៉ុណ្ណឹងវាគ្រាន់ជាងពីមុនតិច។

ក៖ ចុះបងមានបទពិសោធន៏ល្អៗនៅក្នុងជីវិតរបស់បងមានអីខ្លះដែរ?​ ដូចជាពេលវេលាសប្បាយចឹងណាមានពេលណាខ្លះដែរបង?

ខ៖ ពេលវេលាសប្បាយមានតែពេលដែលយើងប្រមូលផលមកបានច្រើន ជួបជុំគ្រួសារបានផលមកច្រើនយើងសប្បាយចិត្តណាស់បានថវិការច្រើនមកយើងអាចទូទាត់សងគេខ្លះទៅ ក៏នៅសល់ខ្លះដើម្បីចាយវាយ និង ទិញរបស់ប្រើប្រាស់តិចតួចនៅក្នុងគ្រួសារយើងប៉ុណ្ណឹង។

ក៖ ចុះពេលដែលអ៊ំនៅក្មេងអ៊ំមានក្តីស្រម៉ៃថាចង់ធ្វើអីទេពេលដែលអ៊ំធំឡើងដែរ?

ខ៖​ ដូចអត់មានក្តីស្រម៉ៃទេពីក្មេងមិនដែលគិតអីវែងឆ្ងាយទេ មើលទៅជីវភាពដូចអត់ពេកហើយយើងអត់បានរៀនសូត្រអីដល់ខ្ពង់ខ្ពស់ ដូចអត់មានក្តីស្រម៉ៃថាចង់ធ្វើអីទេមានតែធំឡើងខំធ្វើស្រែធ្វើចំការដើម្បីចិញ្ចឹមគ្រួសារតែប៉ុណ្ណឹងឯង។

ក៖ ចុះបងបើសិនជាបងអាចប្រាប់អ្វីមួយទៅកាន់កូនចៅជំនាន់ក្រោយៗរបស់បង តើបងមានអ្វីដើម្បីផ្តាំប្រាប់ទៅកាន់ពួកគេដែរ?

ខ៖ ខ្ញុំចង់ផ្តាំផ្ញើរដល់កូនៗខ្ញុំជំនាន់ក្រោយហើយនិងចៅឲ្យខំប្រឹងប្រែងរៀនសូត្រកុំឲ្យយកមុខរបរធ្វើស្រែចំការនេះវារៀងពិបាកដែរ ព្រោះសេដ្ឋកិច្ចអត់ទៀងទាត់ចឹងមានតែរៀនសូត្រទៅយើងធ្វើការរាជការ ធ្វើការអង្គការ ឬ គ្រូអីចឹងទៅវាស្រួលជាងធ្វើស្រែចំការធ្វើស្រែចំការមានពេលខាត មានពេលចំណេញជួនកាលទៅវាខាតខាតរហូតដែរណឹងវាមិនទៀងដោយសារតែធម្មជាតិអត់ទៀង ចង់ប្រាប់ថាឲ្យខំរៀនទៅហើយមានមុខរបរខ្លូនឯងទៅប្រឹងប្រែងរៀនសូត្រទៅ។

ក៖ មានអីទៀតទេបង?

ខ៖​ មិនមានអីទៀតទេ មានតែប៉ុណ្ណឹងឯង។

ក៖ ចាសម្រាប់ខ្ញុំ ខ្ញុំសូមអរគុណបងសម្រាប់ការពិភាក្សាជាមួយនឹងខ្ញុំពីប្រវត្តិរបស់បង ចាសចឹងអរគុណច្រើនបង។